# DATGANIAD YSGRIFENEDIG

# GAN

# LYWODRAETH CYMRU

|  |  |
| --- | --- |
| **TEITL** | **Diweddariad ar y newidiadau arfaethedig i'r gyfres o Reoliadau y mae ysgolion annibynnol yng Nghymru yn gweithredu oddi tanynt** |
| **DYDDIAD** | **20 Rhagfyr 2023** |
| **GAN** | **Jeremy Miles AS, Gweinidog y Gymraeg ac Addysg** |

Rwyf am sicrhau bod ansawdd addysg a lles, iechyd a diogelwch disgyblion mewn ysgolion annibynnol yn cael eu cryfhau, wrth beidio â chyfyngu'n ddiangen ar y rhyddid sydd gan ysgolion annibynnol i drefnu eu hunain a darparu addysg.

Bydd y fframwaith deddfwriaethol bellach yn rhoi ffocws cryf ar ddiogelu a llywodraethu mewn ysgolion annibynnol, ac yn benodol, mae'r Rheoliadau Safonau yn ei gwneud yn glir mai perchennog yr ysgol sy'n gyfrifol am gydymffurfio yn y pen draw.

Roedd cefnogaeth eang i'r newidiadau arfaethedig i'r gyfres o Reoliadau y mae ysgolion annibynnol yng Nghymru yn gweithredu oddi tanynt a bydd y rhain yn dod i rym yn gynnar yn 2024. Rwy'n falch heddiw o gyhoeddi'r [crynodeb o'r ymatebion i'r ymgynghoriad ar y cynigion i ddiweddaru'r gyfres o Reoliadau y mae ysgolion annibynnol yng Nghymru yn gweithredu oddi tanynt](https://www.llyw.cymru/newidiadau-arfaethedig-ir-gyfres-o-reoliadau-y-mae-ysgolion-annibynnol-yng-nghymru-yn-gweithredu?_ga=2.240451457.363805216.1702943829-1889791001.1682427821&_gl=1*1klgn9b*_ga*MTg4OTc5MTAwMS4xNjgyNDI3ODIx*_ga_L1471V4N02*MTcwMzA2MDQxNi4yMTkuMS4xNzAzMDYyMjQ2LjAuMC4w).

Roedd yr ymgynghoriad a gynhaliwyd rhwng 22 Mai a 17 Gorffennaf 2023 yn gofyn am farn yr holl randdeiliaid sydd â diddordeb yn y ffordd y mae ysgolion annibynnol yng Nghymru yn gweithredu ar y newidiadau deddfwriaethol arfaethedig i Reoliadau Safonau Ysgol Annibynnol (Cymru) 2003, Rheoliadau Ysgolion Annibynnol (Darparu Gwybodaeth) (Cymru) 2003 a'r Rheoliadau Ysgolion Annibynnol (Gwaharddiad ar Gymryd Rhan mewn Rheoli) (Cymru) newydd.

Mae diwygio’r rheoliadau i adlewyrchu arferion gorau, canllawiau a pholisïau cyfredol yn un o elfennau hanfodol sicrhau y cynhelir ymddiriedaeth a hyder y cyhoedd yn y sector ysgolion annibynnol yng Nghymru; yn ogystal â diogelu buddiannau plant a phobl ifanc sy’n dysgu yn y lleoliad annibynnol.

Bydd y gyfres ddiwygiedig o Reoliadau Ysgolion Annibynnol yn dod i rym yn gynnar yn 2024 a byddant yn arwain at well llywodraethu mewn ysgolion annibynnol a lefelau uwch o ddiogelu i blant a phobl ifanc sy'n dysgu yn y sector hwnnw yng Nghymru.

Caiff y datganiad ei gyhoeddi yn ystod y toriad er mwyn rhoi'r wybodaeth ddiweddaraf i aelodau. Os bydd aelodau eisiau i mi wneud datganiad pellach neu ateb cwestiynau ynglŷn â hyn pan fydd y Senedd yn dychwelyd, byddwn yn hapus i wneud hynny.